**Kari Postma** (født i 1975) er en norsk sopran.

Bakgrunn
--------

Hun er datter av harpisten og musikkpedagogen Willy Postma.

Som syttenåring dro Kari Postma til USA for å gå på dramaskole. Tilbake i Norge bestemte hun seg for å satse på musikken, og fikk plass på sangstudiet ved Musikkonservatoriet i Trondheim. Senere studerte hun videre ved Norges musikkhøgskole og Operaakademiet i København. Hun startet på studiet i København høsten 2001, der hun hadde Susanna Eken som sangpedagog.

Karriere
--------

Postma debuterte i rollen som Pamina i operaen *Tryllefløyten* av Wolfgang Amadeus Mozart. Hun har siden sunget store opera- og operetteroller ved flere av verdens mest anerkjente operahus. Hun opptrer også som konsertsolist.

I 2003 sang hun rollen som Pamina i Danmark Radios fjernsynsproduksjon av *Tryllefløyten*. Forestillingen ble tatt opp i Det Kongelige Teater i København.

Fra 2007 til 2011 var hun ansatt i operaensemblet ved Hamburgischer Staatsoper. Deretter ble hun frilanser, med gjesteroller på scener rundt om i verden. Allerede sommeren 2011 sang hun hovedrollen i *La Traviata* ved Opera Hedeland, som er Danmarks største utendørsscene.

Da hun høsten 2015 opptrådte på Den norske Opera i tittelrollen i operaen *Katja Kabanova* av Leoš Janáček, var Aftenpostens musikkanmelder Astrid Kvalbein svært begeistret for Kari Postmas rolleprestasjon:

> „Kari Postma var helt innlevd i Katjas klaustrofobiske univers, og formidlet et stort følelsesregister i sin avspente, vakre stemme. Allerede i scenen der Katja, i hvit underkjole, minnes friheten i barndommen, aner vi at hun er usedvanlig følsom og vinglete, slitt mellom pliktfølelsen for ektemannen og kjærligheten til Boris (Alexey Kosarev)." 
> 
> 

Våren 2017 sang hun tittelrollen i operaen *La Wally* av Alfredo Catalani ved Volksoper Wien. Selve oppsetningen fikk blandede kritikker, men Postma fikk ros for sin innsats:

> „Eine hochanständige Leistung bei ihrem Volksoperndebüt liefert indes die Norwegerin Kari Postma in der Titelrolle ab, die mit der Arie "Ebben! Ne andro lontana" auch den einzigen Hit der Oper vortragen kann." (Norsk: «En høyverdig prestasjon leverte imidlertid norske Kari Postma i tittelrollen, som er hennes debutrolle ved Volksopern, der hun også fremfører operaens eneste hit.»)
> 
>

Priser og utmerkelser
---------------------

I 2001 mottok Postma Anders Jahres pris for unge kunstnere. Det var operasangeren Knut Skram som sammen med forfatteren Knut Ødegaard ble tildelt Anders Jahres kulturpris – hovedprisen – det året. Mottagerne av hovedprisen utpeker en yngre kunstner som mottager av det aktuelle årets «juniorpris», og Skram utpekte Kari Postma som «sin» junior-prisvinner.

Hun har deltatt i en rekke internasjonale musikkonkurranser. I 1999 vant hun den nasjonale finalen i Dronning Sonja Internasjonale Musikkonkurranse. I 2000 vant hun førsteprisen i the International Phillips Music Competition, som er en stipendkonkurranse for mastergrads- og diplomstudenter ved Norges musikkhøgskole. Hun har også vunnet 2.pris og Leipzig-operaens pris i Francisco Vinas International Singing Contest i Barcelona. Hun kom dessuten til finalen i Montserrat Caballé International Singing Competition i Andorra.

I 2009 mottok hun Adresseavisens kultupris i hjembyen Trondheim.

Referanser
----------

1. 1 2 3  «Skram og Postma priset». *Ballade.no*. 15. juni 2001. Besøkt 28. oktober 2017.
2. 1 2 3 4  «En sjelden stemme». *Dagbladet.no* **(norsk)**. 15. mai 1999. Besøkt 28. oktober 2017.
3. 1 2  «Kari Postma \ Gjestesolister \ Den Norske Opera & Ballett». *Operaen.no*. Besøkt 28. oktober 2017.
4. 1 2  Petsch, Barbara (22. mars 2017). «Postma und Stiehl: „La Wally ist wie meine Mutter"». *Die Presse* **(tysk)**. Besøkt 28. oktober 2017.
5. 1 2  «speltartist / Kari Postma». *speltartist*. Arkivert fra originalen 29. oktober 2017. Besøkt 28. oktober 2017.
6. ↑  Kristensen, Michael; Postma, Kari; Knudsen, Palle (22. desember 2003). «Tryllefløjten». International Movie Database (imdb.com). Besøkt 28. oktober 2017.
7. 1 2  WOLLAMO, HEIDI OLIV (9. januar 2009). «Sangtimer – og en kjole». *adressa.no*. Besøkt 28. oktober 2017.
8. ↑  «Postma Kari». *Volksoper Wien* **(tysk)**. Arkivert fra originalen 29. oktober 2017. Besøkt 28. oktober 2017.
9. ↑  «La Traviata 2011 | Opera Hedeland». *www.operahedeland.dk* **(dansk)**. Besøkt 28. oktober 2017.
10. ↑  Kvalbein, Astrid (7. september 2015). «Katja Kabanovas klaustrofobi og kjærlighet». *Aftenposten*. Besøkt 28. oktober 2017.
11. ↑  Irrgeher, Christoph (27. mars 2017). «In der Gefühlslawine». *Bühne - Wiener Zeitung Online* **(tysk)**. Besøkt 28. oktober 2017.
12. 1 2  Fichter-Wöß, Martin (26. mars 2017). «Opernpremiere: "La Wally": Alpendrama ohne Alpenkitsch an der Volksoper». *www.kleinezeitung.at* **(tysk)**. Besøkt 28. oktober 2017.
13. ↑  «Fredriksstad Blad - Saksofonist vant 100.000 kroner». *www.f-b.no* **(norsk)**. 19. april 2007. Besøkt 28. oktober 2017. «Tidligere vinnere: 2000: Kari Postma / 2001: Tri O’Trang / 2002: Björn Nyman / 2003: Kjell Tore Innervik / 2004: Mikael Holmlund / 2005: Stéfan Jón Bernharðsson / 2006: Birgitte Volan»
14. ↑  «Skram og Postma priset». *Ballade.no*. 15. juni 2001. Besøkt 28. oktober 2017.

Eksterne lenker
---------------

* Om Kari Postma på Volksoper Wiens nettsider – besøkt 28.10.2017
* Om Kari Postma på Hong Kong Philarmonic Orchestras nettsider Arkivert 29. oktober 2017 hos Wayback Machine. – besøkt 28.10.2017
* Kari Postma fremfører *If Music be the Food of Love* av Henry Purcell på BBCs nettsider Arkivert 27. desember 2017 hos Wayback Machine. – besøkt 28.10.2017

|  |  |
| --- | --- |
| Oppslagsverk/autoritetsdata | BIBSYS **·** VIAF **·** LCCN
 |